Kubica: Szinte semmi esély az F1-es visszatérésre — F1VILÁG.HU
Kubica: Szinte semmi esély az F1-es visszatérésre
A BMW és a Renault korábbi Forma-1-es versenyzője, Robert Kubica elismerte, gyakorlatilag semmi esélye nincs arra, hogy visszatérjen a száguldó cirkuszba, ezért inkább a ralira összpontosít.
Kubica 2011-ben szenvedett súlyos balesetet egy olaszországi raliversenyen, ez pedig derékba törte Forma-1-es karrierjét.
Bár a 28 esztendős versenyző azóta több sorozatban is kipróbálta magát, és sikeresen szerepelt a raliban is, elismerte, nem sok esélye van a Forma-1-be való visszatérésre.
„Tesztelés céljából tudnék F1-es autót vezetni egy-két pályán. De semmi értelme tesztelni, ha nem versenyezhetek” – mondta Kubica a BBC Sportnak.
„Azt gondolom, csak egyvalaki tudja megítélni, mire vagyok képes a kormány mögött – az pedig én vagyok. Nyilván a Forma-1 egy álom, egy cél, de nagyon nehéz elérni – mondhatni majdhogynem lehetetlen. Soha nem fogadnék el egy lehetőséget, ha nem érezném úgy, hogy 100 százalékig készen állok.”
„Ha egy szép napon javulnak a dolgok, akkor majd meglátjuk. De jelenleg a ralira összpontosítok.”
Kubica a hétvégén egy Citroën DS3 WRC volánja mögött száll harcba a walesi ralin, ám elárulta, a 2011-es balesetben megsérült karja még nincs elég jó állapotban ahhoz, hogy Forma-1-es autót vezessen.
„A felépülésre fókuszálok – és a rali sok mindenben segít. Nagyon sok fejlődést látok egy raliautó volánja mögött. A murván való vezetés igencsak megterhelő. Nagyon sokat kell forgatni a kormányt, ami feladatot jelent a kezemnek.”
„Persze tudom, hogy ez nem segít azon, hogy nem tudok együléses autót vezetni. Nincs bennem annyi erő, de próbálkozom, amennyire csak tudok.”